A Bizottság határozata

(1999. január 26.)

az egyes harmadik országoknak és harmadik országok egyes területeinek a Xanthomonas campestris-től (annak a citrusfélékre patogén minden törzsétől), a Cercospora angolensis carv. et Mendestől és Guignardia citricarpa Kielytől (annak a citrusfélékre patogén minden törzsétől) mentesként történő elismeréséről szóló 98/83/EK határozat módosításáról

(az értesítés a C(1999) 121. számú dokumentummal történt)

(1999/104/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/2/EK bizottsági irányelvvel [1] módosított, a növények vagy növényi eredetű termékek károsító szervezeteinek a Közösségbe történő behurcolása és a Közösségen belüli elterjedése elleni védekezési intézkedésekről szóló, 1976. december 21-i 77/93/EGK tanácsi irányelvre [2] és különösen annak IV. melléklete A. része I. 16.2., 16.3. és 16.3.a. pontjára,

mivel a IV. melléklet A. részének I. 16.2., 16.3. és 16.3.a. pontja hivatkozást tartalmaz a Citrus L., Fortunella Swingle, Poncirus Raf. és ezek hibridjei azon gyümölcseire, amelyek olyan harmadik országokból származnak, ahol a (citrusfélékre patogén valamennyi) Xanthomonas campestris-, a Cercospora angolensis Carv. et Mendes- és a (citrusfélékre patogén valamennyi) Guignardia citricarpa Kiely-törzs előfordul;

mivel a 98/83/EK bizottsági határozat [3] szerint bizonyos harmadik országok a (citrusfélékre patogén valamennyi) Xanthomonas campestris-, a Cercospora angolensis Carv. et Mendes- és a (citrusfélékre patogén valamennyi) Guignardia citricarpa Kiely-törzstől mentes területként kerültek elismerésre, és olyan harmadik országokban lévő területek az említett károsító szervezetektől mentes területként kerültek elismerésre, ahol e károsító szervezetek előfordulnak;

mivel az Egyesült Államok Mezőgazdasági Minisztériumának Állat- és Növény-egészségügyi Ellenőrző Szolgálata (Animal and Plant Health Inspection Service) arról értesítette a Bizottságot, hogy a Xanthomonas campestris citrusfélékre patogén törzseinek megjelenését észlelték a floridai Collier Countyban; mivel emiatt Collier Countyt törölni kell a Floridában a (citrusfélékre patogén valamennyi) Xanthomonas campestris-törzstől mentes területként elismert területek jegyzékéből;

mivel a jelenleg elérhető tudományos irodalomból nyilvánvalóvá vált, hogy egy, a citrusfélékre patogén Guignardia citricarpa Kielyt-törzset észleltek Argentína és Brazília citrustermesztő területein; mivel emiatt az említett országokat törölni kell a Dél-Amerikában a(citrusfélékre patogén valamennyi) Guignardia citricarpa Kiely-törzstől mentes területként elismert országok jegyzékéből;

mivel különleges intézkedést kell hozni azon tranzitáruk esetében, amelyekre a 98/83/EK határozat szerint már kiadták a 77/93/EGK irányelv IV. melléklet A. részének I. 16.2., 16.3. és 16.3.a. pontja által elrendelt hatósági nyilatkozatot;

mivel az e határozatban meghatározott intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 98/83/EK határozat a következők szerint módosul:

1. A 2. cikk negyedik francia bekezdésében a "Florida (Dade County és Manatee County kivételével)" szöveg helyébe a "Florida (Collier County, Dade County és Manatee County kivételével)" szöveg lép.

2. A 4. cikk első francia bekezdésben "minden citrustermelő harmadik ország Észak-, Közép- és Dél-Amerikában, a Karibi-térségben és Európában" szöveg helyébe a "minden citrustermesztő harmadik ország Észak-, Közép- és Dél-Amerikában (Argentína és Brazília kivételével), a Karibi-térségben és Európában" szöveg lép.

2. cikk

Ezt a határozatot nem kell alkalmazni azon citrusfélék esetében, amelyekre a 98/83/EK határozat szerint már kiadták a 77/93/EGK irányelv IV. melléklet A. részének I. 16.2., 16.3. és 16.3.a. pontja által elrendelt hatósági nyilatkozatot, valamint azok esetében, amelyeket azelőtt exportáltak, mielőtt származási harmadik országok illetékes hatóságai értesültek e határozatról.

3. cikk

Ennek a határozatnak a tagállamok a címzettjei.

Kelt Brüsszelben, 1999. január 26-án.

a Bizottság részéről

Franz Fischler

a Bizottság tagja

[1] HL L 15., 1998.1.21., 34. o.

[2] HL L 26., 1977.1.31., 20. o.

[3] HL L 15., 1998.1.21., 41. o.

--------------------------------------------------